
Energiatudatos állam és lakosság, avagy a kormány és a háztartások szerepe az energiahatékonyságban

Az energiahatékonyság olyan aktuális téma, amivel globális mértékben foglalkoznak. Az energia iránti egyre növekvő igények miatt, illetve az energiafogyasztásból adódó klímaváltozás ütemének csökkentése érdekében törekednünk kell az energiatudatosságra.
Az Európai Unió fő céljai között szerepel az energiafogyasztás csökkentése. Ennek érdekében különböző pályázati pénzforrásokat eszközöl, amelyeket Magyarország, mint EU-s tagállam is igénybe vesz, ezáltal támogatva még több háztartást energia-beruházásaikban. Egyes vállalatok a környezettudatos programjaikba többek között beleépítik az energiahatékonyságot is, mely versenyképesség-növelő tényező számukra.
Az elemzésem középpontjában az energia-megtakarítás egy módja, az épületek energiahatékonyságának növelése áll. Magyarországon az energia több mint 1/3-a háztartásokban kerül felhasználásra, így ettől a szektortól várja el a 2008-2016-os időszakra készített Nemzeti Energiahatékonysági Intézkedési terv is az energiamegtakarítási eredmény 37 %-át. (A fennmaradó részt a közigazgatási, ipari, közlekedési, iparágak közötti intézkedések útján kell teljesíteni).
Dolgozatomban az állam és a lakosság szerepét egyaránt vizsgálni kívánom a tárgyalt témában. A kormány által hozott intézkedéseket, hirdetett pályázati lehetőségeket tárom fel, továbbá a háztartások energiafelhasználással kapcsolatos attitűdjét. Borsod-Abaúj-Zemplén megye lakosságának körében végzett empirikus felmérés eredményei alapján kívánok következtetéseket levonni a tárgyalt témával kapcsolatban. 



